Kimmablaaw ken nagyaman ni Mayor Ediboy iti pamilia ni Dr. Charlie Y. Sonido a pakaibilangan da Mr. Nelson Sonido, Mrs. Aurora Sonido ken Mrs. Chona A. Montesines-Sonido manipud iti Estado ti Hawaii, USA nga adda iti grupo dagitoy iti ili a Cabugao gapu iti maisayangkat a Medical Mission kadagiti umili. Impeksa ni Mayor Ediboy a ti pannakaited daytoy a proyekto ket manayon a pakalaglagipan iti kinamanagayat ken kinamannikitinnulong ti pamilia da Dr. Charlie Y. Sonido a nagtaud iti Barangay Cuantacla, Cabugao Ilocos Sur ket impaganetget pay ti Mayor kadagiti agserserbi iti LGU-Cabugao ti naimpapusuan, napudno ken awan panangidumdumana a panagserbi iti amin a kailian ti Cabugao. Nairagup met iti nasao a pasamak ni Mr. Danny Villaruz, Presidente ken kakaduana nga opisial ti Ilocos Surian Association of Hawaii (ISAH).
Nagyaman met ni Dr. Sonido ken ni Mayor Ediboy ken dagiti opisiales ti Gobierno Munisipal ken amin a nakipaset iti nasao a seremonia. Imbatad ti Doktor ti pannakikammayetna iti liderato ni Mayor Ediboy nga umallawat kadagiti amin a proyekto nga ipatungpalda a kailianda iti abroad iti ili a Cabugao.
“I trust and believe in him,” paset ti panagsarita ni Dr. Charlie Y. Sonido maipapan iti liderato ni Mayor Ediboy. Nupay kasta, linagipna met dagiti maipada a pannakinamingna kadagiti napalabas nga administrasion ti Gobierno Munisipal partikular iti pannakailunsad ti Medical Mission ket siaayat ti pamiliana ken dagiti kakaduana iti Ilocos Surian Association of Hawaii a mangidaton dagitoy a “humanitarian” a tignay/aktibidades kadagiti umili ti Cabugao.
Kalpasan ti panagsarita dagiti kangrunaan a mangawat ken mangted iti nasao a proyekto, naiplastar ti “time capsule”, a nakaipasetan dagiti amin a maseknan nga opisiales ken pannakabagi dagiti agidonar a pamilia, a nakaipalaonan ti resolusion ken plano ti maipatakder a lying-in clinic.
Iti seremonia, nagatendar met da Vice Mayor Danny Q. Gazmen, Dr. Rudy M. Singson, Municipal Health Officer, SBM Dr. Carlito S. Pano, Chairman, Committee on Health, SBM Vicky S. Serna, ken SBM Josefina S. Vallejo ken Kapitanes ti nadumaduma a barangay ti ili a Cabugao.
Kalpasan ti seremonia, nagturong dagiti Opisiales ti Gobierno Munisipal nga idauluan ni Mayor Ediboy, kameng ti LGU-Offices, Barangay Officials, nagatendar nga umili, grupo dagiti sangaili iti Cabugao Cultural and Sports Complex a pakaangayan ti Medical Mission. # (Insurat ni JOED S. SAJONIA/ab photography)
ilo_Latn ilo_Latn ilo_Latn ilo_Latn ilo_Latn ilo_Latn